CELEX: 52021PC0068
Language: el
Date: 2021-02-11
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στις διαβουλεύσεις με το Ηνωμένο Βασίλειο με σκοπό να συμφωνηθούν τα συνολικά επιτρεπόμενα αλιεύματα για το 2021 και, για ορισμένα αποθέματα βαθέων υδάτων, για το 2021 και το 2022

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.2.2021
            COM(2021) 68 final
            2021/0036(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ 
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στις διαβουλεύσεις με το Ηνωμένο Βασίλειο με σκοπό να συμφωνηθούν τα συνολικά επιτρεπόμενα αλιεύματα για το 2021 και, για ορισμένα αποθέματα βαθέων υδάτων, για το 2021 και το 2022
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί εξ ονόματος της Ένωσης στις διαβουλεύσεις με το Ηνωμένο Βασίλειο σχετικά με τον καθορισμό των συνολικών επιτρεπόμενων αλιευμάτων (TAC) για το έτος 2021 και, για ορισμένα αποθέματα βαθέων υδάτων, για τα έτη 2021-2022.
            
            
               2.Πλαίσιο της πρότασης
            
            
               Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία εμπορίου και συνεργασίας)
                  1
               , τέθηκε προσωρινά σε ισχύ την 1η Ιανουαρίου 2021
                  2
               . 
            
            
               Η Ένωση και το Ηνωμένο Βασίλειο (στο εξής: Μέρη) συμφώνησαν να συνεργαστούν με σκοπό να διασφαλίσουν ότι οι αλιευτικές δραστηριότητες για κοινά αποθέματα στα αντίστοιχα ύδατά τους είναι μακροπρόθεσμα περιβαλλοντικά βιώσιμες και συμβάλλουν στην επίτευξη οικονομικών και κοινωνικών οφελών, στο πλαίσιο δε αυτό πρέπει να τυγχάνουν πλήρους σεβασμού τα δικαιώματα και οι υποχρεώσεις των Μερών ως ανεξάρτητων παράκτιων κρατών. 
            
            
               Αμφότερα τα Mέρη συμμερίζονται τον στόχο της εκμετάλλευσης των κοινών αποθεμάτων σε ποσοστά που αποσκοπούν στη διατήρηση και τη σταδιακή αποκατάσταση των πληθυσμών των αλιευόμενων ειδών πάνω από τα επίπεδα βιομάζας που μπορούν να εξασφαλίσουν τη μέγιστη βιώσιμη απόδοση.
            
            
               Σύμφωνα με το άρθρο FISH.6 της συμφωνίας εμπορίου και συνεργασίας, τα Mέρη θα διεξαγάγουν διαβουλεύσεις για να συμφωνήσουν σχετικά με τα TAC για το επόμενο έτος. 
            
            
               Ως εκ τούτου, η Επιτροπή θα συμμετάσχει, εξ ονόματος της Ένωσης, σε διαβουλεύσεις με το Ηνωμένο Βασίλειο σχετικά με τον καθορισμό των αλιευτικών δυνατοτήτων για τα κοινά αποθέματα για το 2021 και, για ορισμένα αποθέματα βαθέων υδάτων, για τα έτη 2021-2022.
            
            
               Ο κανονισμός (EΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  3
                ορίζει ότι η Ένωση πρέπει να διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών, κοινωνικών οφελών και οφελών για την απασχόληση, συμβάλλοντας παράλληλα στη διαθεσιμότητα του επισιτιστικού εφοδιασμού. Ορίζει επίσης ότι η Ένωση πρέπει να εφαρμόζει την προληπτική προσέγγιση για τη διαχείριση της αλιείας και να έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. 
            
            
               Προβλέπει επίσης ότι η Ένωση πρέπει να λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις, να στηρίζει την ανάπτυξη επιστημονικών γνώσεων και γνωμοδοτήσεων, να καταργεί σταδιακά τις απορρίψεις και να προάγει αλιευτικές μεθόδους που προωθούν επιλεκτικότερες τεχνικές αλιείας και την αποφυγή και τη μείωση, κατά το δυνατόν, των ανεπιθύμητων αλιευμάτων, καθώς επίσης και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. 
            
            
               Επιπλέον, το άρθρο 28 του κανονισμού (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και οι αρχές πρέπει να εφαρμόζονται από την Ένωση κατά την άσκηση των εξωτερικών σχέσεών της στον τομέα της αλιείας. Σύμφωνα με το άρθρο 33 του εν λόγω κανονισμού, η Ένωση καταβάλλει επίσης κάθε δυνατή προσπάθεια να επιτύχει κοινές ρυθμίσεις για την αλίευση κοινών αποθεμάτων προκειμένου να καταστεί δυνατή η βιώσιμη διαχείριση.
            
            
               Με βάση την προσέγγιση που περιλαμβάνεται στο ανεπίσημο έγγραφο της Επιτροπής το οποίο υποβλήθηκε στο Συμβούλιο στις 7 Ιανουαρίου 2021 (έγγρ. 5031/21), καθώς και στο αναθεωρημένο ανεπίσημο έγγραφο, που περιλάμβανε πρόσθετες διευκρινίσεις σχετικά με τη διαδικασία και υποβλήθηκε στο Συμβούλιο στις 14 Ιανουαρίου 2021 (έγγρ. 5031/1/21 REV 1), και λαμβανομένων υπόψη των κατευθυντήριων γραμμών του Συμβουλίου, όπως διατυπώνονται στο έγγραφο 5543/21 της 26ης Ιανουαρίου 2021, είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στις διαβουλεύσεις με το Ηνωμένο Βασίλειο σχετικά με τον καθορισμό των TAC για τα κοινά αποθέματα για το έτος 2021 και, για ορισμένα αποθέματα βαθέων υδάτων, για τα έτη 2021-2022. 
            
            
               Καθ’ όλη τη διάρκεια της διαδικασίας διαβούλευσης, πρέπει να διασφαλίζεται η τακτική και πλήρης συμμετοχή του Συμβουλίου σε κατάλληλες χρονικές στιγμές, μέσω εκτεταμένου συντονισμού και συνεργασίας μεταξύ του Συμβουλίου και της Επιτροπής. Η Επιτροπή θα επιδιώξει, σε συνεργασία με το Συμβούλιο στο κατάλληλο επίπεδο, την έγκριση της θέσης της Ένωσης, συμπεριλαμβανομένων των κατευθυντήριων γραμμών, πριν από την ολοκλήρωση των διαβουλεύσεων με το Ηνωμένο Βασίλειο. Οι υπηρεσίες της Επιτροπής θα συζητούν εγκαίρως με την ομάδα εργασίας για την αλιεία πριν από κάθε γύρο διαβουλεύσεων, παρουσιάζοντας, μεταξύ άλλων, τη μελλοντική πορεία για τον επόμενο γύρο, και θα της υποβάλλουν έκθεση μετά από κάθε γύρο διαβουλεύσεων. Οι αντιπρόσωποι των κρατών μελών θα καλούνται να συμμετάσχουν ως μέλη της αντιπροσωπείας της ΕΕ. Θα διασφαλίζεται ο επιτόπιος συντονισμός.
            
            
               3.Θέση που πρέπει να ληφθεί εξ ονόματος της Ένωσης
            
            
               Η θέση που πρέπει να ληφθεί εξ ονόματος της Ένωσης στις συνεδριάσεις σχετικά με τις διαβουλεύσεις με το Ηνωμένο Βασίλειο με σκοπό τον καθορισμό των TAC για τα κοινά αποθέματα για το 2021 και, για ορισμένα αποθέματα βαθέων υδάτων, για το 2021 και το 2022. 
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
         
         
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας».
            
            
               Ενδείκνυται να καθοριστεί η θέση που πρέπει να ληφθεί εξ ονόματος της Ένωσης σχετικά με τις ρυθμίσεις που συμφωνήθηκαν μεταξύ των Mερών που εφαρμόζουν τα TAC όσον αφορά τις αλιευτικές δυνατότητες εντός του εφαρμοστέου νομικού πλαισίου της ΕΕ.
            
            
               4.1.2.Εφαρμογή στην προκειμένη περίπτωση
            
            
               Εν αναμονή της κύρωσης και της έναρξης ισχύος της συμφωνίας εμπορίου και συνεργασίας ΕΕ-Ηνωμένου Βασιλείου (στο εξής: συμφωνία εμπορίου και συνεργασίας), η συμφωνία εμπορίου και συνεργασίας εφαρμόζεται προσωρινά από την 1η Ιανουαρίου 2021. Σύμφωνα με τη συμφωνία εμπορίου και συνεργασίας, η Ένωση πρέπει να προβεί σε διαβουλεύσεις με το Ηνωμένο Βασίλειο σχετικά με την κοινή διαχείριση των κοινών θαλάσσιων βιολογικών πόρων για το 2021, ιδίως των κοινών αποθεμάτων ιχθύων. Η υποχρέωση αυτή συνάδει με το άρθρο 63 της Σύμβασης των Ηνωμένων Εθνών για το Δίκαιο της Θάλασσας (UNCLOS). 
            
            
               Πρέπει να διεξαχθούν διαβουλεύσεις μεταξύ της Ένωσης και του Ηνωμένου Βασιλείου δεδομένου ότι τα Mέρη πρέπει να επιδιώξουν ρύθμιση, σύμφωνα με το άρθρο FISH.6 παράγραφος 2, το άρθρο FISH.6 παράγραφος 4 στοιχεία α) έως δ) και το άρθρο FISH.6 παράγραφος 6 της συμφωνίας εμπορίου και συνεργασίας, σχετικά με τις αλιευτικές δυνατότητες και τους άρρηκτα συνδεόμενους όρους, για το ημερολογιακό έτος 2021 και, για ορισμένα αποθέματα βαθέων υδάτων, για τα έτη 2021-2022, από την 1η Ιανουαρίου 2021. 
            
            
               Μολονότι η Ένωση ενέκρινε αλιευτικές δυνατότητες από την 1η Ιανουαρίου 2021, όπως αυτές καθορίστηκαν από το Συμβούλιο
                  4
               , θα πρέπει αυτές οι αλιευτικές δυνατότητες να συμφωνηθούν με το Ηνωμένο Βασίλειο σύμφωνα με το άρθρο FISH.6 της συμφωνίας εμπορίου και συνεργασίας. 
            
            
               Οι προς έκδοση πράξεις δεν συμπληρώνουν ούτε τροποποιούν το θεσμικό πλαίσιο της συμφωνίας εμπορίου και συνεργασίας. Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προς έκδοση πράξης σε σχέση με την οποία λαμβάνεται θέση εξ ονόματος της Ένωσης. Εάν η εν λόγω πράξη επιδιώκει διττό σκοπό ή έχει δύο συνιστώσες και εάν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνο ουσιαστική νομική βάση, ήτοι σε εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στην προκειμένη περίπτωση
            
            
               Ο κύριος στόχος και το περιεχόμενο της προς έκδοση πράξης αφορούν τον καθορισμό των αλιευτικών δυνατοτήτων. 
            
            
               Συνεπώς, η ουσιαστική νομική βάση της προτεινόμενης απόφασης είναι το άρθρο 43 παράγραφος 3 της ΣΛΕΕ. Ο κανονισμός (ΕΕ) αριθ. 1380/2013 αποτελεί τη νομική βάση για τον καθορισμό των αρχών που πρέπει να αντικατοπτρίζονται στην παρούσα θέση.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 43 παράγραφος 3 της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               2021/0036 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στις διαβουλεύσεις με το Ηνωμένο Βασίλειο με σκοπό να συμφωνηθούν τα συνολικά επιτρεπόμενα αλιεύματα για το 2021 και, για ορισμένα αποθέματα βαθέων υδάτων, για το 2021 και το 2022
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
         
         
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 43 παράγραφος 3, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (στο εξής: συμφωνία εμπορίου και συνεργασίας)
                  5
               , υπεγράφη στις 30 Δεκεμβρίου 2020 από την Ένωση κατόπιν εξουσιοδότησης με την απόφαση (ΕΕ) 2020/2252 του Συμβουλίου
                  6
                και εφαρμόζεται προσωρινά από την 1η Ιανουαρίου 2021.   
            
            
               (2)Δυνάμει του άρθρου FISH.2 της συμφωνίας εμπορίου και συνεργασίας, η Ένωση και το Ηνωμένο Βασίλειο συμφώνησαν να συνεργαστούν με σκοπό να διασφαλίσουν ότι οι αλιευτικές δραστηριότητες για κοινά αποθέματα στα αντίστοιχα ύδατά τους είναι μακροπρόθεσμα περιβαλλοντικά βιώσιμες και συμβάλλουν στην επίτευξη οικονομικών και κοινωνικών οφελών, στο πλαίσιο δε αυτό πρέπει να τυγχάνουν πλήρους σεβασμού τα δικαιώματα και οι υποχρεώσεις των Μερών ως ανεξάρτητων παράκτιων κρατών. Αμφότερα τα Mέρη συμμερίζονται τον στόχο της εκμετάλλευσης των κοινών αποθεμάτων σε ποσοστά που αποσκοπούν στη διατήρηση και τη σταδιακή αποκατάσταση των πληθυσμών των αλιευόμενων ειδών πάνω από τα επίπεδα βιομάζας που μπορούν να εξασφαλίσουν τη μέγιστη βιώσιμη απόδοση.
            
            
               (3)Σύμφωνα με τη συμφωνία εμπορίου και συνεργασίας, η Ένωση πρέπει να προβαίνει σε διαβουλεύσεις με το Ηνωμένο Βασίλειο σχετικά με την κοινή διαχείριση των κοινών θαλάσσιων βιολογικών πόρων, ιδίως των κοινών αποθεμάτων ιχθύων. 
            
            
               (4)Σύμφωνα με το άρθρο FISH.6 της συμφωνίας εμπορίου και συνεργασίας, η Ένωση και το Ηνωμένο Βασίλειο θα διεξαγάγουν διαβουλεύσεις για να συμφωνήσουν σχετικά με τα συνολικά επιτρεπόμενα αλιεύματα (TAC) για τα κοινά αποθέματα ιχθύων για το 2021 και, για ορισμένα αποθέματα βαθέων υδάτων, για το 2021 και το 2022.  
            
            
               (5)Οι ετήσιες διαβουλεύσεις σχετικά με την αλιεία θα πρέπει να διεξάγονται από την Επιτροπή βάσει των θέσεων της Ένωσης, οι οποίες θα καθορίζονται από το Συμβούλιο σύμφωνα με τις σχετικές διατάξεις της Συνθήκης.
            
            
               (6)Ως εκ τούτου, η Επιτροπή θα πρέπει να προβαίνει σε διαβουλεύσεις με το Ηνωμένο Βασίλειο σχετικά με τον καθορισμό των εν λόγω αλιευτικών δυνατοτήτων. Η τακτική και πλήρης συμμετοχή του Συμβουλίου στη διαδικασία αυτή πρέπει να διασφαλίζεται μέσω εκτεταμένου συντονισμού και συνεργασίας μεταξύ του Συμβουλίου και της Επιτροπής. 
            
            
               (7)Το Ευρωπαϊκό Κοινοβούλιο θα πρέπει να ενημερώνεται αμέσως και πλήρως για όλα τα στάδια της διαδικασίας, όπως προβλέπεται στο άρθρο 218 παράγραφος 10 της ΣΛΕΕ, ώστε να μπορεί να ασκεί πλήρως τα προνόμιά του σύμφωνα με τις Συνθήκες.
            
            
               (8)Η απαίτηση διαβούλευσης και υποβολής εκθέσεων θα πρέπει να είναι συμβατή με τις εξουσίες εξωτερικής εκπροσώπησης της Επιτροπής και να διασφαλίζει την ταχεία και έγκαιρη έκβαση των διαβουλεύσεων. Η μέθοδος εργασίας που θα καθοριστεί δεν θα πρέπει να θίγει το δικαίωμα πρωτοβουλίας της Επιτροπής.
            
            
               (9)Εναπόκειται στο Συμβούλιο να καθορίσει τη θέση που πρέπει να ληφθεί εξ ονόματος της Ένωσης στις διαβουλεύσεις με το Ηνωμένο Βασίλειο σχετικά με τον καθορισμό των TAC για τα κοινά αποθέματα για το έτος 2021 και, για ορισμένα αποθέματα βαθέων υδάτων, για τα έτη 2021-2022. 
            
            
               (10)Το άρθρο 2 παράγραφος 1 του κανονισμού (EΕ) αριθ. 1380/2013 του Ευρωπαϊκού Κοινοβουλίου και του Συμβουλίου
                  7
                ορίζει ότι η Ένωση πρέπει να διασφαλίζει ότι οι δραστηριότητες αλιείας και υδατοκαλλιέργειας είναι περιβαλλοντικά βιώσιμες μακροπρόθεσμα και ότι υπόκεινται σε διαχείριση με τρόπο που είναι συμβατός με τον στόχο της επίτευξης οικονομικών, κοινωνικών οφελών και οφελών για την απασχόληση, συμβάλλοντας παράλληλα στη διαθεσιμότητα του επισιτιστικού εφοδιασμού. 
            
            
               (11)Επίσης, το άρθρο 2 παράγραφος 2 του κανονισμού (EΕ) αριθ. 1380/2013 ορίζει ότι η Ένωση πρέπει να εφαρμόζει την προληπτική προσέγγιση για τη διαχείριση της αλιείας και να έχει σκοπό να διασφαλίσει ότι η εκμετάλλευση των έμβιων βιολογικών πόρων της θάλασσας αποκαθιστά και διατηρεί τους πληθυσμούς των αλιευόμενων ειδών πάνω από τα επίπεδα εκείνα που μπορούν να εξασφαλίσουν τη μέγιστη βιώσιμη απόδοση. Επιπλέον, η διαχείριση της αλιείας θα πρέπει να είναι συνεπής με την επίτευξη καλής περιβαλλοντικής κατάστασης σύμφωνα με την οδηγία-πλαίσιο για τη θαλάσσια στρατηγική [άρθρο 2 παράγραφος 5 στοιχείο ι)]. Το άρθρο 2 παράγραφος 5 προβλέπει επίσης ότι η Ένωση πρέπει να στηρίζει την ανάπτυξη επιστημονικών γνώσεων και γνωμοδοτήσεων, να καταργεί σταδιακά τις απορρίψεις και να προάγει αλιευτικές μεθόδους που προωθούν επιλεκτικότερες τεχνικές αλιείας και την αποφυγή και τη μείωση, κατά το δυνατόν, των ανεπιθύμητων αλιευμάτων, καθώς επίσης και την αλιεία με χαμηλό αντίκτυπο στο θαλάσσιο οικοσύστημα και στους αλιευτικούς πόρους. Το άρθρο 3 παράγραφος 3 του κανονισμού (ΕΕ) αριθ. 1380/2013 προβλέπει ότι η Ένωση λαμβάνει μέτρα διαχείρισης και διατήρησης με βάση τις βέλτιστες διαθέσιμες επιστημονικές γνωμοδοτήσεις. Επιπλέον, το άρθρο 28 του κανονισμού (ΕΕ) αριθ. 1380/2013 ορίζει συγκεκριμένα ότι οι εν λόγω στόχοι και αρχές πρέπει να εφαρμόζονται από την Ένωση κατά την άσκηση των εξωτερικών της σχέσεων στον τομέα της αλιείας, ενώ το άρθρο 33 του εν λόγω κανονισμού ορίζει τις αρχές και τους στόχους της διαχείρισης των αποθεμάτων κοινού ενδιαφέροντος μεταξύ Ένωσης και τρίτων χωρών και τις συμφωνίες περί ανταλλαγής και κοινής διαχείρισης. 
            
            
               (12)Μολονότι η Ένωση έχει καθορίσει αλιευτικές δυνατότητες από την 1η Ιανουαρίου 2021
                  8
                σύμφωνα με το άρθρο FISH 7 της συμφωνίας εμπορίου και συνεργασίας, θα πρέπει αυτές οι αλιευτικές δυνατότητες να συμφωνηθούν με το Ηνωμένο Βασίλειο. 
            
            
               (13)Ενδείκνυται να καθοριστεί η θέση που πρέπει να ληφθεί εξ ονόματος της Ένωσης κατά τις διαβουλεύσεις, δεδομένου ότι το αποτέλεσμα των διαβουλεύσεων θα πρέπει να ενσωματωθεί στο δίκαιο της Ένωσης, 
            
            
                 ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Η θέση που πρέπει να ληφθεί εξ ονόματος της Ένωσης στις διαβουλεύσεις με το Ηνωμένο Βασίλειο σχετικά με τον καθορισμό των αλιευτικών δυνατοτήτων για τα κοινά αποθέματα για το 2021 και, για ορισμένα αποθέματα βαθέων υδάτων, για τα έτη 2021-2022, καθορίζεται στα παραρτήματα Ι και ΙΙ.
            
            
               Άρθρο 2
            
         
         
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
               
            
         
         
            
                  
                     (1)
                  
                        ΕΕ L 444 της 31.12.2020, σ. 14.
               
               
                  
                     (2)
                  
                        Απόφαση (EE) 2020/2252 του Συμβουλίου, της 29ης Δεκεμβρίου 2020, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών, ΕΕ L 444 της 31.12.2020, σ. 2.
               
               
                  
                     (3)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου (ΕΕ L 354 της 28.12.2013, σ. 22).
               
               
                  
                     (4)
                  
                        Κανονισμός (ΕΕ) 2021/92 του Συμβουλίου, της 28ης Ιανουαρίου 2021, σχετικά με τον καθορισμό, για το 2021, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και για τα ενωσιακά αλιευτικά σκάφη, σε ορισμένα μη ενωσιακά ύδατα, ΕΕ L 31 της 29.1.2021, σ. 31.
               
               
                  
                     (5)
                  
                        ΕΕ L 444 της 31.12.2020, σ. 14.
               
               
                  
                     (6)
                  
                        Απόφαση (EE) 2020/2252 του Συμβουλίου, της 29ης Δεκεμβρίου 2020, για την υπογραφή, εξ ονόματος της Ένωσης, και την προσωρινή εφαρμογή της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών, ΕΕ L 444 της 31.12.2020, σ. 2.
               
               
                  
                     (7)
                  
                        Κανονισμός (ΕΕ) αριθ. 1380/2013 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2013, σχετικά με την Κοινή Αλιευτική Πολιτική, την τροποποίηση των κανονισμών (ΕΚ) αριθ. 1954/2003 και (ΕΚ) αριθ. 1224/2009 του Συμβουλίου και την κατάργηση των κανονισμών (ΕΚ) αριθ. 2371/2002 και (ΕΚ) αριθ. 639/2004 του Συμβουλίου και της απόφασης 2004/585/ΕΚ του Συμβουλίου, ΕΕ L 354 της 28.12.2013, σ. 22.
               
               
                  
                     (8)
                  
                        Κανονισμός (ΕΕ) 2021/92 του Συμβουλίου, της 28ης Ιανουαρίου 2021, σχετικά με τον καθορισμό, για το 2021, για ορισμένα αποθέματα ιχθύων και ομάδες αποθεμάτων ιχθύων, των αλιευτικών δυνατοτήτων στα ενωσιακά ύδατα και για τα ενωσιακά αλιευτικά σκάφη, σε ορισμένα μη ενωσιακά ύδατα, ΕΕ L 31 της 29.1.2021, σ. 31.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 11.2.2021
            COM(2021) 68 final
            ΠΑΡΑΡΤΗΜΑΤΑ 
            στην
            πρόταση απόφασης του Συμβουλίου
            σχετικά με τη θέση που πρέπει να ληφθεί εξ ονόματος της Ευρωπαϊκής Ένωσης στις διαβουλεύσεις με το Ηνωμένο Βασίλειο με σκοπό να συμφωνηθούν τα συνολικά επιτρεπόμενα αλιεύματα για το 2021 και, για ορισμένα αποθέματα βαθέων υδάτων, για το 2021 και το 2022
            
               
         
         
            
               ΠΑΡΑΡΤΗΜΑ 1
            
            
               Θέση που πρέπει να ληφθεί εξ ονόματος της Ένωσης στις διαβουλεύσεις με το Ηνωμένο Βασίλειο σχετικά με τον καθορισμό των συνολικών επιτρεπόμενων αλιευμάτων (TAC) για τα κοινά αποθέματα για το έτος 2021 και, για ορισμένα αποθέματα βαθέων υδάτων, για τα έτη 2021-2022
            
            
               1.Αρχές
            
            
               Στο πλαίσιο των διαβουλεύσεων με το Ηνωμένο Βασίλειο, η Ένωση:
            
            
               (α)επιδιώκει να διασφαλίσει ότι τα TAC που θα συμφωνηθούν συνάδουν με το διεθνές δίκαιο, ιδίως δε με τις διατάξεις της Σύμβασης των Ηνωμένων Εθνών του 1982 για το Δίκαιο της Θάλασσας, της συμφωνίας των Ηνωμένων Εθνών του 1995 σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων·
            
            
               (β)επιδιώκει να διασφαλίσει την τήρηση των διεθνών δεσμεύσεων της Ένωσης·
            
            
               (γ)επιδιώκει συνοχή και συνέργεια με την πολιτική που ασκεί η Ένωση στις διμερείς αλιευτικές σχέσεις της με τρίτες χώρες και εξασφαλίζει συνοχή με τις άλλες πολιτικές της, ιδίως στους τομείς των εξωτερικών σχέσεων, της απασχόλησης, του περιβάλλοντος, του εμπορίου, της ανάπτυξης, της έρευνας και καινοτομίας·
            
            
               (δ)επιδιώκει τον από κοινού καθορισμό των συνολικών επιτρεπόμενων αλιευμάτων σύμφωνα με τον βασικό στόχο διατήρησης της Κοινής Αλιευτικής Πολιτικής, τη μέγιστη βιώσιμη απόδοση (ΜΒΑ) και τα εφαρμοστέα πολυετή σχέδια·
            
            
               (ε)επιδιώκει την ευθυγράμμιση με τα συμπεράσματα του Συμβουλίου της 19ης Μαρτίου 2012 για την ανακοίνωση της Επιτροπής σχετικά με την εξωτερική διάσταση της κοινής αλιευτικής πολιτικής
                  1
               ·
            
            
               (στ)επιδιώκει συνοχή με την ανακοίνωση της Επιτροπής «Προς μια πιο βιώσιμη αλιεία στην ΕΕ: τρέχουσα κατάσταση και προσανατολισμοί για το 2021» (COM/2020/248 final)
                  2
               ·
            
            
               (ζ)αποσκοπεί στην εξασφάλιση ισότιμων όρων ανταγωνισμού για τον αλιευτικό στόλο της Ένωσης, οι οποίοι θα βασίζονται στις ίδιες αρχές και στα ίδια πρότυπα που ισχύουν σύμφωνα με το ενωσιακό δίκαιο, και στην προώθηση της ενιαίας εφαρμογής των εν λόγω αρχών και προτύπων·
            
            
               (η)επιδιώκει τον καθορισμό χρονοδιαγραμμάτων για τις ετήσιες διαβουλεύσεις για τις αλιευτικές δυνατότητες το 2021.
            
            
               2.Προσανατολισμοί
            
            
               Η Ένωση προσπαθεί, κατά περίπτωση, να καταλήξει σε συμφωνία με το Ηνωμένο Βασίλειο σχετικά με τις αλιευτικές δυνατότητες (TAC και τα μέτρα που συνδέονται άρρηκτα με αυτά) για το 2021 και για το 2021 και 2022 για ορισμένα αποθέματα βαθέων υδάτων, με βάση την ακόλουθη προσέγγιση. 
            
            
               Η Ένωση εξετάζει, όπου είναι αναγκαίο, τον τρόπο με τον οποίο, για μεμονωμένες περιπτώσεις ή ζητήματα, ενδέχεται να χρειαστεί να αναπτυχθεί ειδική προσέγγιση, με παράλληλη επίτευξη αποτελεσμάτων που συμβάλλουν στον γενικό στόχο της βιώσιμης διαχείρισης της αλιείας και των θαλάσσιων βιολογικών πόρων σύμφωνα με τους στόχους της ΚΑΠ. Στο πλαίσιο αυτό, η Επιτροπή θα συνεργαστεί στενά με το Συμβούλιο κατά τις διαβουλεύσεις για την περαιτέρω ανάπτυξη της προσέγγισης, η οποία συμβάλλει στους στόχους της ΚΑΠ και εξασφαλίζει βιώσιμη αλιεία στις τρεις διαστάσεις της (περιβαλλοντική, οικονομική και κοινωνική):
            
            
               (α)επιδιώκει τον καθορισμό των TAC με βάση τις βέλτιστες διαθέσιμες επιστημονικές γνωμοδοτήσεις, κατά τρόπον ώστε να επιτυγχάνεται ή να διατηρείται το μέγιστο βιώσιμο επίπεδο απόδοσης και, όταν οι γνωμοδοτήσεις αυτές δεν είναι διαθέσιμες, σύμφωνα με την αρχή της προληπτικής προσέγγισης της αλιείας·
            
            
               όσον αφορά τα TAC για τη ρέγγα στη Δυτική Μάγχη, την ευρωπαϊκή χωματίδα και τη γλώσσα δυτικά της Σκωτίας και τον μαύρο μπακαλιάρο στα δυτικά ύδατα, δεν ελήφθη επιστημονική γνωμοδότηση από το Διεθνές Συμβούλιο για την Εξερεύνηση των Θαλασσών (ICES). Ως εκ τούτου, η Ένωση θα πρέπει να επιδιώξει την ανανέωση των TAC για το 2020, δεδομένου ότι δεν διαπιστώθηκε κίνδυνος υπερεκμετάλλευσης.
            
            
               όσον αφορά τα TAC για τα λεμονόγλωσσα και το καλκάνι (Glyptocephalus cynoglossus), το καλκάνι (Scophthalmus maximus) και το πησσί, το αμμόχελο και την καραβίδα (Nephrops), υπάρχει αναντιστοιχία μεταξύ της περιοχής γνωμοδότησης του ICES και της περιοχής διαχείρισης. Ορισμένα TAC περιλαμβάνουν περισσότερα του ενός είδη, ενώ άλλες γνωμοδοτήσεις αξιολογούν διαφορετικά αποθέματα του ίδιου είδους που καλύπτονται από ένα TAC. Για τα εν λόγω TAC, η Ένωση θα πρέπει να αναζητήσει έναν συνδυασμό διαφόρων βέλτιστων διαθέσιμων γνωμοδοτήσεων, συμπεριλαμβανομένων των περιπτώσεων στις οποίες οι γνωμοδοτήσεις συνδυάζουν τη ΜΒΑ και την προληπτική γνωμοδότηση, όπως κατά τα προηγούμενα έτη.
            
            
               (β)επιδιώκει επίπεδα TAC σύμφωνα με τον στόχο ΜΒΑ της ΚΑΠ και τα εφαρμοστέα πολυετή σχέδια για 27 TAC με αξιολόγηση της ΜΒΑ και γνωμοδότηση για το εύρος τιμών θνησιμότητας λόγω αλιείας (FMSY)· 
            
         
         
            
               Όταν τα πολυετή σχέδια επιτρέπουν τη χρήση του εύρους τιμών FMSY όπως προβλέπεται από το ICES, η Ένωση θα πρέπει να προσπαθεί να κάνει χρήση των εν λόγω διατάξεων, εφόσον πληρούνται οι προϋποθέσεις που καθορίζονται στα πολυετή σχέδια, επιδιώκοντας το βέλτιστο επίπεδο υπό το πρίσμα των ποσοτικών και ποιοτικών στοιχείων της γνωμοδότησης.
            
            
               Η Ένωση θα πρέπει να προσπαθήσει να λάβει υπόψη τη δυσκολία της ταυτόχρονης αλίευσης όλων των αποθεμάτων στο πλαίσιο μικτού τύπου αλιείας σε επίπεδο ΜΒΑ, ιδίως δε όταν είναι πολύ δύσκολο να αποφευχθεί το φαινόμενο των ειδών με περιοριστική ποσόστωση. Τούτο ισχύει για τα ακόλουθα TAC: 
            
            
               Γάδος στην Κελτική Θάλασσα (γνωμοδότηση μηδενικών TAC). Το απόθεμα αυτό αξιολογείται κάτω από την οριακή τιμή για αναπαραγωγή, ενώ ούτε η αλιεία σε επίπεδα FMSY ούτε μηδενικά αλιεύματα το 2021 θα συμβάλουν επαρκώς στην επαναφορά του αποθέματος σε επίπεδα άνω της οριακής τιμής το 2022. Η Ένωση θα πρέπει να επιδιώξει τη δημιουργία TAC παρεμπιπτόντων αλιευμάτων σε επίπεδα με τα οποία θα αποφεύγεται η επιβολή περιοριστικών ποσοστώσεων για άλλα είδη, λαμβάνοντας παράλληλα υπόψη την ανάγκη για περαιτέρω προστασία αυτού του ευάλωτου αποθέματος. Το νταούκι Ατλαντικού στην Κελτική Θάλασσα βρίσκεται επίσης κάτω από την οριακή τιμή, αλλά η αλιεία στο χαμηλότερο τμήμα του εύρους του FMSY θα επαναφέρει το απόθεμα σε επίπεδα πάνω από τα ελάχιστα. Δεδομένης της ανάγκης να περιοριστεί η αλιευτική πίεση που υφίστανται τα δύο αυτά αποθέματα, το TAC για τον εγκλεφίνο θα πρέπει να συμφωνηθεί στα χαμηλότερα τμήματα της θνησιμότητας λόγω αλιείας σε σχέση με τη ΜΒΑ, ενδεχομένως με ανανέωση του TAC για το 2020. 
            
            
               Η Ένωση θα επιδιώξει να συνοδεύσει το επίπεδο των TAC με διορθωτικά μέτρα, όπως καταρτίστηκαν στο πλαίσιο της περιφερειοποίησης και υποβλήθηκαν από τα κράτη μέλη ως κοινές συστάσεις προς εφαρμογή το 2021.
            
            
               Αμφότερες οι γνωμοδοτήσεις για μηδενικό TAC για τη ρέγγα (η 7ghk – γνωμοδότηση για τη ΜΒΑ, και η 5b6b6aN – προληπτική γνωμοδότηση) διατηρήθηκαν σε χαμηλά επίπεδα αλιείας κατά το παρελθόν, στο πλαίσιο των οποίων η αλιεία περιοριζόταν σε επίπεδα που στηρίζουν την περαιτέρω επιστημονική αξιολόγηση.  Η Ένωση θα πρέπει να επιδιώξει τη συνέχιση αυτής της προσέγγισης με επιστημονικά TAC / TAC ειδών-δεικτών σε επίπεδα που αντιστοιχούν στα προηγούμενα έτη. 
            
            
               (γ)επιδιώκει συμφωνία με βάση την προληπτική προσέγγιση η οποία αντιστοιχεί στη βασική γνωμοδότηση που περιλαμβάνεται στο δελτίο γνωμοδότησης του ICES για 43 TAC με προληπτική γνωμοδότηση· 
            
            
               Η προληπτική γνωμοδότηση παρέχεται κυρίως για τα παρεμπίπτοντα αλιεύματα (στο πλαίσιο πολυετών σχεδίων). Υπάρχουν ορισμένα αποθέματα-στόχοι (στο πλαίσιο των πολυετών σχεδίων) για τα οποία το ICES δεν μπόρεσε να παράσχει αξιολόγηση της ΜΒΑ. Τα εν λόγω TAC θα πρέπει επίσης να συμφωνηθούν με βάση την προληπτική γνωμοδότηση.
            
            
               Περιορισμένος αριθμός TAC λαμβάνει πολυετή προληπτική γνωμοδότηση (π.χ. βασιλάκης, μουρούνα στη Βόρεια Θάλασσα και μουρούνα στα δυτικά ύδατα).  Η Ένωση θα πρέπει να επιδιώξει τη σταθερότητα των εν λόγω TAC για τα αντίστοιχα έτη. Δεδομένου του πολύ χαμηλού ποσοστού απορρόφησης στους αντίστοιχους τύπους αλιείας, η Ένωση θα μπορούσε να συμφωνήσει σε χαμηλό TAC (κάτω από τη γνωμοδότηση του ICES) για τρία TAC για τον μπρόσμιο (Βόρεια Θάλασσα, περιοχές 5/6/7 και περιοχές 1/2/14). 
            
            
               Γάδος στα δυτικά της Σκωτίας (γνωμοδότηση για μηδενικό TAC). Το απόθεμα αυτό βρίσκεται σε παρόμοια κατάσταση με το απόθεμα της Κελτικής Θάλασσας. Εν προκειμένω δικαιολογείται TAC παρεμπιπτόντων αλιευμάτων ώστε να αποφευχθεί η επιβολή περιοριστικών ποσοστώσεων, κυρίως για τον εγκλεφίνο. Για να παραμείνει περιορισμένη η αλιευτική πίεση στο συγκεκριμένο αλίευμα, το TAC εγκλεφίνου δυτικά της Σκωτίας (γνωμοδότηση για τη ΜΒΑ) θα πρέπει να συμφωνηθεί με προσέγγιση παρόμοια με αυτή που ακολουθείται για τον εγκλεφίνο στην Κελτική Θάλασσα, στο χαμηλότερο τμήμα του εύρους θνησιμότητας λόγω αλιείας FMSY, ενδεχομένως μέσω ανανέωσης του TAC.
            
            
               (δ)επιδιώκει συνοχή με την ειδική προσέγγιση της Ένωσης, ιδίως όσον αφορά το κεντρόνι, τον γουρλομάτη του Ατλαντικού και το απόθεμα του ευρωπαϊκού χελιού· 
            
            
               (ε)επιδιώκει την επιβεβαίωση και την παράταση του καταλόγου των απαγορευμένων ειδών, όπως καταρτίστηκε με την πάροδο του χρόνου και βάσει επιστημονικών γνωμοδοτήσεων, και συγκεκριμένα τη γενική απαγόρευση της αλιείας καρχαριών βαθέων υδάτων· 
            
            
               (στ)επιδιώκει να συμφωνήσει με το Ηνωμένο Βασίλειο σχετικά με τη μέθοδο και την εφαρμογή των προσαρμογών των συμφωνηθέντων TAC σε συνέχεια της εφαρμογής εξαιρέσεων (εξαιρέσεις de minimis και εξαιρέσεις για είδη με υψηλά ποσοστά επιβίωσης από την υποχρέωση εκφόρτωσης όλων των αλιευμάτων). Θα πρέπει να επιδιώξει το υψηλότερο δυνατό επίπεδο σύγκλισης των εν λόγω εξαιρέσεων· 
            
            
               (ζ)επιδιώκει συμφωνία για τη συνέχιση της προσέγγισης που έχει αναπτυχθεί για τη διατήρηση του λαβρακιού του Βορρά, ιδίως την εφαρμογή των μέτρων που περιλαμβάνονται στον κανονισμό για τις αλιευτικές δυνατότητες για το 2021, εξασφαλίζοντας ότι η συνολική αλιευτική πίεση εξακολουθεί να βασίζεται στις επιστημονικές γνωμοδοτήσεις του ICES·
            
            
               (η)επιδιώκει την επίτευξη συμφωνίας για άλλα μέτρα που συνδέονται λειτουργικά με τα αντίστοιχα TAC και στον βαθμό που έχουν εγκριθεί δυνάμει του κανονισμού για τις αλιευτικές δυνατότητες, ιδίως με τη διατήρηση ειδικών όρων, όπως ορίζεται στις υποσημειώσεις των πινάκων TAC, και των δυνατοτήτων ευελιξίας μεταξύ περιοχών, όπως καθορίζονται στο πλαίσιο των αλιευτικών δυνατοτήτων για το 2020 και το 2021·
            
            
               (θ)επιδιώκει την επίτευξη συμφωνίας σχετικά με τις δυνατότητες ευελιξίας από έτος σε έτος σύμφωνα με τον κανονισμό για την ΚΑΠ, και ιδίως το άρθρο 15 παράγραφος 9·
            
            
               (ι)προβαίνει σε διερευνητικές συζητήσεις για να διευκολύνει την επαρκή πρόσβαση για βιώσιμη συνέχιση της αλιευτικής δραστηριότητας όσον αφορά τα είδη εκτός ποσοστώσεων, χωρίς να προδικάζει τη θέση που θα λάβει η ΕΕ στην ειδική επιτροπή αλιείας, η οποία είναι αρμόδια, βάσει της συμφωνίας, για τη θέσπιση τέτοιων μέτρων·
            
            
               (ια)προβαίνει σε διερευνητικές συζητήσεις σχετικά με μεταφορές ποσοστώσεων παρόμοιες με τις μεταφορές ποσοστώσεων μεταξύ της ΕΕ και της Νορβηγίας, καθώς και σχετικά με τις δυνατότητες ανταλλαγής ποσοστώσεων στη διάρκεια του έτους·
            
            
               (ιβ)στηρίζει μέτρα για την ανάπτυξη και την προώθηση της χρήσης εργαλείων (τεχνολογιών, συστημάτων ανταλλαγής πληροφοριών, μητρώων, κ.λπ.) με σκοπό την υποστήριξη και τη διευκόλυνση της εφαρμογής της συμφωνίας και τη διασφάλιση της συμβατότητας των εν λόγω μέτρων με τα μέτρα που έχουν αναπτυχθεί στο πλαίσιο της Ένωσης για την επίτευξη παρόμοιων στόχων·
            
            
               (ιγ)στηρίζει μέτρα που αποσκοπούν στην ενίσχυση της διαφάνειας, του διαλόγου και της συνεργασίας με τα ενδιαφερόμενα μέρη επί θεμάτων που σχετίζονται με την εφαρμογή της συμφωνίας.
            
            
               
         
         
            
               ΠΑΡΑΡΤΗΜΑ 2
            
            
               Εξειδίκευση της θέσης που πρέπει να λάβει η Ένωση στις συνόδους των Μερών κατά τις ετήσιες διαβουλεύσεις για τα TAC 
            
            
                
            
            
               Η Ένωση, λαμβάνοντας ιδίως υπόψη την προσέγγιση όσον αφορά τα μεμονωμένα αποθέματα, τα μέτρα που συνδέονται λειτουργικά με τις αλιευτικές δυνατότητες ή τα μέτρα διαχείρισης που απαιτούν ειδική προσέγγιση, παράγει αποτελέσματα που συμβάλλουν στον γενικό στόχο της βιώσιμης διαχείρισης της αλιείας και των θαλάσσιων βιολογικών πόρων σύμφωνα με τους στόχους της ΚΑΠ και τα οποία εξασφαλίζουν βιώσιμη αλιεία στις τρεις διαστάσεις της (περιβαλλοντική, οικονομική και κοινωνική). Στο πλαίσιο αυτό, η Επιτροπή θα συνεργαστεί στενά με το Συμβούλιο κατά τις διαβουλεύσεις και θα τηρεί ενήμερο το Ευρωπαϊκό Κοινοβούλιο σύμφωνα με το άρθρο 218 παράγραφοι 9 και 10 της ΣΛΕΕ. 
            
            
               Η τακτική και πλήρης συμμετοχή του Συμβουλίου καθ’ όλη τη διάρκεια της διαδικασίας διαπραγμάτευσης εξασφαλίζεται μέσω εκτεταμένου συντονισμού και συνεργασίας μεταξύ του Συμβουλίου και της Επιτροπής κατά τη διαδικασία αυτή. Αυτό περιλαμβάνει επιτόπιες συνεδριάσεις συντονισμού, παρουσιάσεις, ενημερώσεις και συζητήσεις, πλήρη συμμετοχή των εθνικών αντιπροσωπειών στις διαβουλεύσεις, μεταξύ άλλων ως μέρος της αντιπροσωπείας της ΕΕ, καθώς και τεχνικές συνεδριάσεις, όταν χρειάζεται. Κατά τις διαπραγματεύσεις, η Επιτροπή λαμβάνει υπόψη τη θέση που διατυπώνουν οι εθνικές αντιπροσωπείες στο πλαίσιο αυτής της διαδικασίας συντονισμού. 
            
            
               Η απαίτηση διαβούλευσης και υποβολής εκθέσεων δεν μπορεί να αποτελεί διαδικαστικό πρόσκομμα για τα προνόμια εξωτερικής εκπροσώπησης της Επιτροπής ούτε να επηρεάζει αρνητικά το αποτέλεσμα των διαβουλεύσεων. Οι προαναφερόμενες απαιτήσεις συνεργασίας δεν θίγουν το δικαίωμα πρωτοβουλίας της Επιτροπής.
            
            
               Κατά τη διάρκεια των διαβουλεύσεων, η θέση που πρέπει να διατυπωθεί εξ ονόματος της Ένωσης λαμβάνει υπόψη τις πλέον πρόσφατες επιστημονικές και άλλες σχετικές πληροφορίες, σύμφωνα με τις αρχές και τους προσανατολισμούς που καθορίζονται στο παράρτημα I. Τούτο θα πρέπει να αποτυπώνεται δεόντως στα πρακτικά που τεκμηριώνουν τις ρυθμίσεις οι οποίες συνάπτονται μεταξύ των μερών ως αποτέλεσμα των διαβουλεύσεων που πραγματοποιούνται δυνάμει του άρθρου FISH.6 της συμφωνίας εμπορίου και συνεργασίας.
            
            
               Προς τον σκοπό αυτό, και βάσει των εν λόγω πληροφοριών, η Επιτροπή διαβιβάζει εγκαίρως στο Συμβούλιο, πριν από την υπογραφή των πρακτικών, τα αναλυτικά στοιχεία της προτεινόμενης εξειδίκευσης της θέσης της Ένωσης, προκειμένου να εγκριθούν τα λεπτομερή αποτελέσματα της διαβούλευσης. 
            
            
               Εάν, κατά τις συνόδους των Μερών της συμφωνίας είναι αδύνατον, ακόμα και επιτόπου, να επιτευχθεί συμφωνία σχετικά με την εξειδίκευση της θέσης για τα οριστικά TAC ή για οποιαδήποτε άλλα μέτρα που συνδέονται λειτουργικά με τις αλιευτικές δυνατότητες, προκειμένου η θέση της Ένωσης, όπως καθορίζεται στο παράρτημα I, να λάβει υπόψη νέα στοιχεία, το ζήτημα παραπέμπεται στο Συμβούλιο ή στα προπαρασκευαστικά του όργανα. 
            
            
                
            
         
         
            
                  
                     (1)
                  
                        7087/12 REV 1 ADD 1 COR 1.
               
               
                  
                     (2)
                  
                        Ανακοίνωση της Επιτροπής προς το Ευρωπαϊκό Κοινοβούλιο και το Συμβούλιο «Προς μια πιο βιώσιμη αλιεία στην ΕΕ: τρέχουσα κατάσταση και προσανατολισμοί για το 2021», COM (2020) 248 final της 16.6.2020.